ከድህነት ለመውጣት የአባይን ውሃ የመጠቀም መብትን ማስጠበቅ እንደሚገባ ተገለጸ
አዲስ አበባ፡- ከታችኞቹ የተፋሰሱ አገራት በላይ በኢትዮጵያ ሰፊ ድህነት እና ረሃብ መኖሩን በማስታወስ፤ ከጉስቁልና እና ከድህነት ለመውጣት የአባይን ውሃ ሃብት የመጠቀም መብትን ማስጠበቅ እንደሚገባ ኢንጂነር ተፈራ በየነ አመለከቱ፡፡
 በውሃ መስኖና ኢነርጂ ሚኒስቴር የድንበር እና ድንበር ተሻጋሪ ወንዞች አማካሪ ኢንጂነር ተፈራ በየነ በህዳሴው ግድብ ወቅታዊ ሁኔታ ላይ በተለይ ለአዲስ ዘመን ጋዜጣ ዝግጅት ክፍል እንደተናገሩት፤ ግብፆች ‹‹ናይል የህልውናችን መሰረት ነው›› ቢሉም፤ የህዳሴው ግድብ ለኢትዮጵያውያንም የህልውና መሰረት ነው:: ግድቡ ኢትዮጵያውያንም ትልቅ ተስፋ የጣሉበት እና
 ከድህነት በማላቀቅ ረገድ ከፍተኛ አስተዋፅኦ ይኖረዋል የሚል እምነት የያዙበት በመሆኑ፤ በመሰረታዊነት የግድቡን ግንባታ በማጠናቀቅ ሃይል አመንጭቶ ለኢኮኖሚው ግብዓት እንዲሆን በማድረግ የታለመለትን ዓላማ ለማሳካት ከፍተኛ ሥራ መሰራት አለበት፡፡
 ግድቡ ድንበር ተሻጋሪ ወንዝ ላይ የሚሰራ በመሆኑ ከወንዙ ተጋሪ አገሮች ጋር ረዥም ጊዜ የፈጀ ውይይት እና ምክክር ሲደረግ መቆየቱን አስታውሰው፤ አሁንም ውይይቱ ባለመጠናቀቁ በተለያየ መንገድ በዲፕሎማሲም ሆነ በቴክኒክ በኩል በቂ ዝግጅት እና ምክክር እንዲሁም ውይይት በማድረግ በተለያየ ደረጃ በሚያግባባ መልኩ ስራውን ለማጠናቀቅ ጥረት ማድረግ እንደሚያስፈልግ ገልፀዋል፡፡
እንደ ኢንጂነር ተፈራ ገለፃ፤ ግንባታው የመጀመሪያውን ሙሌት ለመሙላት የሚያስችል ደረጃ ላይ ደርሷል፡፡ ቢቻል የኢትዮጵያ ሃሳብ ተሰምቶ እነርሱ አምነውበት በስምምነት ሙሊቱ እንዲፈፀም ለማድረግ፤ የተጠናከረ የዲፕሎማሲ ስራ መስራት ያስፈልጋል:: ሙሊቱ ተጠናቆ ሌሎች ቀጣይ ስራዎች እንዲሰሩ እና በሁለቱ ተርባይኖች የሙከራ ሃይል የማመንጨት ሥራ እንዲጀመር አሁን እየተሰራ ቢሆንም በቀጣይም ተጠናክሮ መቀጠል አለበት፡፡ 
በኢትዮጵያ በኩል እስከ አሁን ድረስ ግድቡ በታችኞቹ ተፋሰስ አገራት ላይ ጉልህ ጉዳት የማያደርስ መሆኑን እንዲረዱ ጥረት ስታደርግ እንደነበር አመልክተው፤ ኢትዮጵያ ለናይል 86 በመቶ ውሃ የምታበረክት፤ የወንዙ መነሻ ከዚህም ባለፈ በወንዙ ውሃ የመጠቀም መብት ያላት መሆኑን ለዓለም ማሳወቅ እንደሚገባ ተናግረዋል፡፡
ግብጻውያኑ የሚገልጻቸው የ1929ኝም ሆነ የ1959ኝ ስምምነቶች ሊጠቀሱ የማይችሉ ከመሆናቸውም ባሻገር ታሪካዊ መብት የሚባለው ጉዳይም ተቀባይነት የሌለው መሆኑን አስታውቀው፣ በስምምነቶቹ ኢትዮጵያን ያላሳተፉ፣ ከተፈረሙም በኋላ ስምምነቶች ትክክል አለመሆናቸውን እንዲሁም እንደማይገዙበት አባቶች መግለፃቸውን ጠቁመዋል። ስምምነቶቹ በህግ አግባብም ተቀባይነት የሌላቸው ፤ ታሪካዊ መብት የሚለውም ከዓለም አቀፍ ህግ አንፃር ውሃ እንደማያነሳ ይልቁኑ ኢትዮጵያ አሁን ካለችበት ድህነት ለመላቀቅ ግድቡን
 መጠቀም የግድ መሆኑን ለአለም አቀፉ ህብረተሰብ ማሳወቅ እንደሚገባም አመልክተዋል፡፡ 
‹‹ሃብታችንን የመጠቀም እና የማልማት ተፈጥሯዊ መብት አለን ›› የሚለውን የህግ ክርክር እና የህግ አግባብ በሚገባው ደረጃ በማቅረብ ለሌሎች አገሮች በማስረዳት ዓለም አቀፍ ተፅዕኖ መፍጠር ላይ ሊታሰብ እና በስፋት ሊሰራም እንደሚገባ ተናግረዋል፡፡ 
እንደ ኢንጂነር ተፈራ ገለፃ፤ በየአገሩ ያሉ የኢትዮጵያን ጉዳይ የሚያስፈፅሙ አምባሳደሮች ስለግድቡ እና ውይይቱ በቅርበት እንዲከታተሉት በየጊዜው መረጃ ኖሯቸው እንዲሰሩ እየተደረገ መሆኑን ገልጸው፤ በጉዳዩ ላይ ቅድሚያ ሰጥተው ከዚህም በላይ ሊሰሩበት ይገባል ብለዋል፡፡ የተለያዩ የህብረተሰብ ክፍሎች በውጭ የሚኖሩ ኢትዮጵያውያን እና ትውልደ ኢትዮጵያውያንም በዚህ ስራ ማሳተፍ እንደሚያስፈልግ መክረዋል ፡፡ 
እንደ አማካሪው ገለፃ፤ የአባይን ወንዝ በመጠቀም ዙሪያ ዓለም አቀፍ ግንኙነትን በሚመለከት በኢትዮጵያ በኩል የትጋቱ መጠን ከግብፅ ጋር ሊወዳደር ብዙ እንደሚቀረው ጠቁመዋል። ከዚህ የተነሳም አሁንም ስራው በተጠናከረ መሰራት እንዳለበት አስታውቀዋል:: እያንዳንዱ ኢትዮጵያዊ ባለበት ለሀገሩ አምባሳደር ሆኖ ኃላፊነቱን ሊወጣ ይገባልም ብለዋል፡፡ መገናኛ ብዙሃንም ወቅታዊ መረጃዎችን በተጠናከረ መልኩ ለህብረተሰቡ መስጠት እንደሚኖርባቸውም አመልክተዋል፡፡ 
በውሃው ዘርፍ ላይ ብዙ ኢትዮጵያውያን ምሁራን እንዳሉ ያመለከቱት ኢንጂነር ተፈራ፤ ምሁራኑ በየጊዜው ግብፆች እንደሚያደርጉት ሁሉ ብዙ ሊፅፉ እና የኢትዮጵያን የመጠቀም መብት ለአለም አቀፉ ህብረተሰብ አስረግጠው ሊያሳውቁ ይገባል ብለዋል። 
መላው ህዝብ ግድቡ እስኪያልቅ ድረስ ለግድቡ የሚያደርገውን የገንዘብ መዋጮ አጠናክሮ መቀጠል እንዳለበት አስታውቀው ፤ ለሀገሩ አምባሳደር በመሆንም በያለበት ስለ ፍትሀዊ ተጠቃሚነት ድምጹን ከፍ አድርጎ ማሰማት እንዳለበት አመልክተዋል፡፡
አዲስ ዘመን ግንቦት 18/2012
ምህረት ሞገስ